Neofit II Carigradski
Neofit II () bio je patrijarh Carigrada u dva navrata - od 1602. do 1603. te od 1607. do 1612.

Bio je rodom iz Atene, te je služio kao mitropolit atinski od 1597. do 3. aprila 1602, kada je izabran za patrijarha umjesto svog suparnika Mateja II. Njegovo stolovanje je završilo nakon godinu dana, kada je svrgnut pod optužbama za brojne skandale. Ispočetka je bio prognan na Rodos, a potom u manastir Svete Katarine na Sinaju.

Na mjesto patrijarha je vraćen 15. oktobra 1607. godine, te je tamo ostao pet godina. Tokom drugog stolovanja se brinuo da način upravljanja Crkvom i kanonsko pravo bude usklađeno sa potrebama njegovih suvremenika, te je poduzeo mjere da poboljša crkvene finnacije. Također je bio u kontaktu sa zapadnim vladarima, kao što su papa Pavao V i kralj Filip III od Španije, koje je molio da pokrenu križarski rat kako bi oslobodili pravoslavne kršćane od Osmanskog Carstva. U tome je išao tako daleko da je velikim dijelom prihvatio nauk Katoličke crkve, odnosno priznao papski primat. Njegova prozapadna politika i financijski potezi su mu stvorili niz neprijatelja, uključujući Kirila Lukarisa, koji je uspio osigurati njegovo svrgavanje u oktobru 1612. Ispočetka je trebao ponovno biti prognan na Rodos, ali ga je zaštitio njegov nasljednik Timotije II, koji je ranije bio njegov štićenik.

Reference 

Rođeni u 16. vijeku
Umrli u 17. vijeku
Carigradski patrijarsi
Episkopi Atine